Ditsem Nuus - Tragedie van Noordwes
Vroeër is die Noordwes provinsie platgeslaan ná verwoestende betogings, plundery en vandalisering in verskeie dorpe en stede verlede week uit protes van swart inwoners teen die ontsaglike korrupsie en afwesigheid van dienslewering aan die kant van premier Supra Mahumapelo en sy ANC provinsiale bewind. Die jongste uit die provinsie is nog skokkende onthullings van beweerde blatante korrupsie en nepotisme deur Mahumapelo, dit is nou bo en behalwe die R1 miljoen “beurs” wat sy seun by bankrot Denel gekry het vir “vliegopleiding”.
Hierdie onthullings word deur Die VF Plus soos volg in 'n mediaverklaring gemaak en waaruit dit wil voorkom asof Mahumapelo saam met oud-pres. Jacob Zuma hom aan veediefstal op groot skaal skuldig gemaak het:
“Beweringe wat die afgelope week in die media verskyn het oor beeste ter waarde van meer as ŉ miljoen rand wat met belastingbetalersgeld gekoop is en aan oud-president Jacob Zuma geskenk is, vorm ŉ klein deel van die totale beweerde bedrogspul. Die bewerings oor die beeste word tans deur die Valke ondersoek.
“Uit inligting wat bekom is, blyk dit dat tenderbedrog die basis van die aangeleentheid vorm en die bewering is dat sekere tenders wat sedert 2014 van die Departement van Landbou in Noordwes aan die landbou-opleidingsmaatskappy AgriDelight toegeken is, tot die volgende beweerde korrupsie aanleiding gegee het:
Zuma het glo op 29 Oktober 2016 25 Bonsmara-koeie en een bul van AgriDelight ontvang met ŉ waarde van sowat R525 000. Die beeste is glo by Nkandla afgelewer.
AgriDelight het glo fondse aan Mahumapelo verskaf om die franchise van twee McDonalds in Mafikeng te verkry. Die franchises is glo op die naam van die premier se vrou.
AgriDelight het glo finansiering voorsien vir tien 34 ton-vragmotors vir Mahumapelo se vervoerbesigheid sowel as vir sy Hi-Q bande-onderneming in Mafikeng.
AgriDelight het na bewering 600 merinoskape op Mahumapelo se plaas in die Delareyville-distrik in Noordwes afgelewer.
Die LUR vir Landbou in Noordwes, me. Manketsi Tlhape, het glo 60 Bonsmara-koeie en twee bulle van AgriDelight ontvang. AgriDelight het haar glo ook gehelp om die onderneming Romans Pizza in Mafikeng te koop en het na bewering vir 'n kosmetiese operasie aan haar neus betaal.
Die destydse direkteur van Agri Besigheidsontwikkeling (2014/15) Thebe Muthusi het die Amarula Klub in Klerksdorp gekoop in ŉ transaksie wat AgriDelight glo gefinansier het. Hy het glo ook R3 miljoen gekry vir 'n parsmasjien vir 'n sitrusfabriek naby Koster.
AgriDelight het glo R25 miljoen ontvang vir 'n lewensvatbaarheidstudie vir die oprigting van 'n perderenbaan in Rustenburg, soortgelyk aan die renbaan Greyville in Durban. Tot op datum het niks daarvan gekom nie.”
Die betogings in Noordwes het uitgebrei na Christiana en Bloemhof, waar winkels van buitelanders geplunder is, met sowat 50 buitelanders wat na die Polisiekantoor te Christiana vir veiligheid gevlug het. Te Delareyville is die munisipale kantore aan die brand gesteek.
Gelees 529 keer